Lav et referat af nedenstående tekst:

Tekst:
Ønsket om en genåbning har været længe undervejs for blandt andre butiksejerne i Nordjylland. Det samme gælder efterskolerne - og ikke mindst eleverne. Nu ser en stor del af dem ud til at kunne finde nøglerne frem og åbne butikkerne og efterskolerne igen. En ekspertgruppe fremlagde mandag en række anbefalinger for genåbning, der blandt andet indebærer, at en række butikker kan åbne fra 1. marts. Anbefalingerne skal drøftes i Folketinget tirsdag, og et resultat vil blive meldt ud onsdag. Udmeldingerne vækker tirsdag begejstring hos Ole Søndergård, der er formand for handelsstandsforeningen i Hjørring og indehaver af Bone’s i Hjørring. - Umiddelbart lyder det spændende. Vi har gået og håbet på, at åbningen ville komme så hurtigt som muligt, selvfølgelig med respekt for smitte og sygdom og alt muligt andet. Vi har nogle forretninger, som i den grad bløder, siger Ole Søndergård. Efterskole: Hvor særlige er de 'særlige foranstaltninger'? Forstander på Nordjyllands Idrætsefterskole Stidsholt er også primært positivt indstillet overfor indsatsgruppens indstillinger. Gruppen, der blandt andet består af sundhedsmyndighederne, peger nemlig på, at efterskolerne i Nordjylland og Vestjylland kan genåbne ’med fuldt fremmøde’. - Vi er rigtig glade for at kunne få lov til at åbne. Det har vi ventet på siden den 17. december, og vi vil glæde os til at få eleverne tilbage, siger Andreas Ingerslev Larsen, forstander på Stidsholt Efterskole. Samtidigt bider forstanderen mærke i ekspertgruppens formulering, der peger på, at det vil kræve ’særlige smitteforebyggende foranstaltninger’ at kunne genåbne efterskolerne forsvarligt. - Vi har svært ved at gisne om, hvad det betyder. Vi har tidligere smidt mange planer i skraldespanden, så vi bliver nødt til at vente, så vi ved, hvilke krav der bliver stillet, siger forstander Andreas Ingerslev Larsen. Kan de smitteforebyggende blive for ’særlige’? - Ja. Efterskole handler om fællesskab og om at være sammen på kryds og tværs. Men hvis det bliver alt for bøvlet, skal vi jo overveje det. Det er jo teenagere. De bryder jo regler generelt. Det står i formularen. Og hvis vi skal bruge alt vores tid på at være corona-politibetjente, er det ikke sjovt at have åbent. Nordjyllands Idrætsefterskole Stidsholt har siden lukningen i december mistet seks elever, der alle er fra Grønland. Efterskolerne har fået en kompensationspulje på 10 millioner kroner. - Personligt håber jeg, at vi tester, inden de kommer ind på efterskolen – og testes igen, når de kommer tilbage efter en weekend. Jeg håber, det bliver noget i den stil, siger Andreas Ingerslev Larsen, forstander på Nordjyllands Idrætsefterskole Stidsholt. Kun nogle butikker kan se frem til at åbne Formanden for Hjørring Handelstandsforeningen mener ikke, at butikkernes problemer er løst efter 1. marts. Det bliver nemlig anbefalet, at butikker i storcentre må holde lukket lidt endnu, og der vil stadig være mange restriktioner i samfundet. - Vi ser frem til at storcentrene åbner, så det ikke bliver en todelt by, hvor nogle får mulighed for at åbne noget, og nogle ikke får. Det er ikke optimalt, siger han. Ole Søndergård mener dog, at det giver god mening at åbne, selvom det kun er nogle af butikkerne, der kan se frem til at åbne, hvis Folketinget vælger at følge ekspertgruppens anbefalinger. Og han er optimistisk, når han ser fremad. - Foråret er på vej, og det giver mulighed for, at detailbutikkerne kan komme af med de varer, de gerne vil af med. Det giver mulighed for at spore noget optimisme, lyder det fra Ole Søndergård. Står det til ekspertgruppen, skal butikkerne åbne med skærpede afstandskrav, som vi kendte det fra efteråret. Ole Søndergård mener ikke, det bliver noget problem. - Du kan sagtens styre en tøj- og skobutik, og vi har levet i en verden, hvor vi har haft corona i et år, så langt de fleste ved, hvad de skal og ikke skal. Om der må være fem eller tre, det er alle klar til. Der er ikke noget, der har vist, at det skulle være farligt at købe et par sko eller en skjorte. Jeg kan ikke garantere noget, men det er ikke noget, jeg frygter, lyder det afsluttende fra Ole Søndergård. Folketinget skal tirsdag drøfte ekspertgruppens og myndighedernes vurdering, og det forventes, at et resultat vil ligge klar onsdag.

Referat:
En ekspertgruppe fremlagde mandag en række forslag til genåbning af samfundet. En række butikker kan åbne 1. marts, og en genåbning af de nordjyske efterskoler er også en del af indstillingen.